Skemmtiferðaskip : lögð til hönnunarsamkeppni fyrir hafnarsvæðið á Ísafirði Starfshópur um framtíðaskipan komu skemmtiferðaskipa hefur skilað af sér ýtarlegri skýrslu . Hópurinn var skipaður í apríl 2017 . Hlutverk starfsfhópsins var að móta tillögu að stefnu og framtíðarsýn Ísafjarðarbæjar um þjónustu við skip og hafnsækna starfsemi , þar sem sérstök áherla væri lögð á stefnumótun varðandi komu skemmtiferðaskipa til Ísafjarðarbæjar og samspil þeirra við aðra starfsemi hafnarinnar og þjónustu í sveitarfélaginu . Sigríður Ó. Kristjánsdóttir , formaður starfshópsins kynnti efni skýrslunnar fyrir bæjarráði í gær . Í niðurstöðu starfshópsins segir að þjónusta vegna skemmtiferðaskipa sé mikilvægur hluti af atvinnulífi Ísafjarðarbæjar sem þurfi að þróa á sjálfbæran hátt og taka tillit til umhverfis , samfélags og skapa verðmæti íbúum til hagsbóta . Hönnunarsamkeppni fyrir hafnarsvæðið Styrkleikar Ísafjarðarbæjar í móttöku skemmtiferðaskipa og farþega þeirra liggja ekki síst í ánægju gesta og fjölbreytni afþreyingar sem dreifist um stórt svæði . Tækifærin í móttöku skemmtiferðaskipa felast í því að nýta þessa sérstöðu enn frekar í vöruþróun á afþreyingu og þjónustu . Veikleikar felast ekki síst í öryggismálum farþega á hafnarsvæði og veikum innviðum sem þarf að styrkja til að geta tekið á þeim ógnunum sem starfshópurinn greindi . Þar má helst nefna mengun af völdum skipa og möguleg óhöpp eða slys á sjó eða landi . Starfshópurinn leggur til að skipulag alls hafnarsvæðis taki mið af fjölþættri starfsemi svæðisins , með öryggi starfsfólks og gesta að leiðarljósi og að farið verði í hönnunarsamkeppni fyrir hafnarsvæðið . Þá segir í skýrslunni að „ bætt net göngu - , hjóla - , og hlaupastíga , uppbygging og styrking safna , áningastaða og útsýnisstaða gagnast bæði íbúum og skipafarþegum . Þá þarf að leggja áherslu á bætt öryggi gesta á hafnarsvæði og í skoðunarferðum um svæðið . “ Skoðanakönnun meðal íbúa Starfshópur um skemmtiferðaskip gerði viðhorfskönnun meðal íbúa Ísafjarðarbæjar í september 2017 . Í niðurstöðum kom fram að um 40% svarenda telja að farþegar skemmtiferðaskipa hafi góð áhrif á bæjarlífið , 35% telja svo ekki vera og 25% telja farþega skipa hvorki hafa góð eða slæm áhrif . Tæplega 60% svarenda telja farþega skemmtiferðaskipa skapa tekjur fyrir Ísafjarðarbæ , rúmlega 50% telja komur skemmtiferðaskipa auka fjölbreytni í atvinnulífi svæðisins og tæp 70% eru ósammála fullyrðingu um að það myndi engu breyta fyrir Ísafjarðarbæ þó skemmtiferðaskip hættu að koma . Meirihluti er á því að haust , vetur og vor séu frekar eða alltof fáir ferðamenn í bænum en rúm 70% telja frekar marga eða alltof marga ferðamenn vera í bænum yfir hásumartímann en tæp 23% telja að þá séu ferðamenn hæfilega margir .